六圣原庙赋
王子韶 (Song)
臣以为原庙之作古矣，而议者祖叔孙通，非也。且洛邑成而作清庙，鲁宇复而新閟宫，皆表见篇籍，遗文炳炳，顾第弗深考。国家钦明若古，追述三代之礼，筑宫广庙，以备制度，昭孝思，丕赫我祖宗之光烈威神，引耀后嗣，昭临其臣庶，甚盛德。而禁密侍从、经师词宗、游谈辩博之臣，未闻操一简、肄一言，褒德显功，缉熙圣世之光明，以极众人之所矜，新天下之耳目，且使后世有述焉，亦臣子之阙也。昔吉甫歌宣，史克颂鲁，皆掎摭事实，揄扬君父，播之当时，不以为谄，传之后世，不以为诬。此无他，辞迹相称故也。臣幸遭盛明，粗有知识。惜其巍巍在上，独无颂德之臣，心窃耻之。况臣具职儒馆，受学圣训，故光扬国美，不为僭越。辞义质理，强之不高，岂足自效，徒速罪悔而已。谨昧死顿首，以献赋曰：粤若宋兴一百二十又二载，景业隆乎六世。御大器以时乘，熙重光而下济。乾行以健，离明以继。五帝之阙典咸补，三王之绝业复缀。洞洞粥粥，致孝乎鬼神；兢兢翼翼，昭事乎上帝。曰禋曰祀，则严郊丘明堂之配；以尝以礿，则崇疏屏复檐之制。谓天子之孝，宜无以加，而圣主之心犹以为未。于是刺六经，猎群议，览洛邑《清庙》之诗，参《鲁颂·閟宫》之事。营馆御之珍庭，即薰脩之福地。游六圣月出之衣冠，廞九后时瞻之服器。先是，命司空，诏大匠。定墨而龟食，辟地而气王。灼楚焞以揆辰，伻绘图而献状。帝曰：「钦哉是将！祖宗威灵之攸宅，宜其神明杳默而来相」。则使山虞会伐，林衡僝木。万人挥斧以坌入，千岭踣云而下复。㧊两郊坰，技填溪谷。其仆大木也，雷硍拉擸，砉剨㩇裂，根断标绝，有如共工怒触不周而天柱折。其运材也，奔挽拔轧，先后𠫳趌，飙駮电掣，又如五丁尾巨蛇而出穹穴。然后编桴联筏，蔽流而下，浂如涛驱，激若矢射。交萃于作宫之地，曾不兼于昼夜。又有陶公伏冶，秦神鞭石，固耶溪以待镕，堕菀蓬而荐舄。黄能窃壤以负载，女皇抟土而埏埴。斤筑交兴，工徒既饰。伐鼛鼓以作气，率子来而勿亟。中产靡敛于十家，百姓不加于万室。尔乃张霄搆宇，益地裁基。望瑶光而结极，宪觜娵而创规。佩翔鸾之裔裔，面友沩之漪漪。西则控太河之远势，东则望商丘之逶迤。发挥宇宙之晶采，张皇庙祏之神威。宝系之传，邈矣真仙。故道祖宸居于中域，列圣星分而纚连。是犹两仪生于太极，六帝共乎中天。请言其状也：穹崇崛岉，阴临郁律。发厚地以嵚崄，秀中天而茂密。虽博物者莫能举其上，亘终古盖未见其匹。磅礴乎人境，烜赫类乎帝室。于廓照烂，宏博壮观。矗崔巍以离娄，纷瑰谲而倩练。高谢冥冥，势凌漫漫。蔽戏乎日月之光，跨跱乎神州之半。远而望之，固以瞪目亸手，翕舌张口，趋之则颠，背之则走。进而迫之，不觉精瞀神乱，踯躅战汗，俯而不敢蹐，仰而不敢叹。实上圣之所经营，而有生之所未见。始也聘巧东鲁，致匠西秦，四合于是楩梓选，三斋然后绳墨陈。奔雷触山不能犯其虑，连城诱目不能眩其真。合于天，类梓庆之削鐻；应于手，犹齐扁之斲轮。所以造之者莫测，见之者疑神。虽梧齐之智，莫敢诘其规矩；而丁护之巧，无所投其斧斤。尔其缔构也，称平各宜，锱铢不欺，合形辅势，大小相维。上纠结以丽倚，下戢孴而互持。或凭虚投会，或邀险赴危。或支柱邪据，或妥帖横施。或相凌而不乱，或相远而不携。状岌峨而不安，怵将坠而复稽。观夫因材寓智，托类班形。螭矫题鄂，蛇胜楯𢹝。铺文蠡以饰户，踞开明而守扃。天鹿郁拂以含怒，云爵宛转以軿停。被龙文而彩错，扬鲸目以晶荧。陆尽物怪，水穷海灵。夏鼎之所未镂，《山经》之所未名。非由果与贲勇，孰不心折而骨惊？至如覆井交葩，圆渊结绮，萦蔓藻于回波，艳藕花于倒水。神珠硉矹，银盘之宝遐烛；鸱尾联拳，机山之岩对峙。盖所以胜服而厌祥，岂所谓誇诩而济奓？尔乃文梁饰杏，复橑彫兰。棼桴受梠，栟斗承栾。四阿负檐而䡾䡾，双楹梜扆以桓桓。烛龙衔光于北阖，秋河从带于南端。御温房则不嬉炭而挥冬汗，辟阴室则不清冰而兴夏寒。岂比夫玉晨之蕊阙，瀛海之金銮？一则恍惚于象外，一则阻绝于惊澜。既谬悠而莫诘，非人间之可观。别有危级三休，飞甍四注。紫閞窱以靓穆，朱簃萦而回互。罘罳峻结于宫隅，牟首横经于辇路。訬重坐于青冥，飞增盘于碧雾。极其高，差两表而不能度，径其广，布万武而不能步。既以极宏规于壮丽，且将拟盛德之形容。于是召众史，睨四墉。想象丕天之伟迹，彰施冠古之殊踪。有以见二祖艰难而成王业，四宗积累而开帝功。岂惟贻孙谋于翼子，抑亦观盛德于无穷。次则股肱元老，社稷宗公，峨金𪸼而熠煜，委玉佩之青葱。瞻其象则思忠臣烈士之志义，觌其德则知贤相名卿之始终。出入户庭，示万嗣于仪刑之内；周旋墙屋，览百年于俛仰之中。彼周室楚庙，凌烟麟阁，曾何足与较美而畴庸者哉！尔乃流览延瞩，高低眩目。飞丹约黄，含青吐绿。彫屏疏金，漫阶扣玉。砀基青闰，涣然春水之溢塘；华覆葳蕤，蔚矣矞云之是族。旷然真境，肃尔天居。汗漫而游，如掀壮士之臂；縢凌而上，必执化人之祛。故群仙乘蹻而旁戾，诸天蔽景而下趋。清泠回列子之御，蹁跹集叶令之凫。灵心盻蚃，神物睢盱。霞控飙轮，望真游之彷佛；琁琉龙卷，俨玉坐之清虚。以此致孝，孝无不成；以此飨亲，亲无不格。近可以躬执乎豆笾，远可以骏奔乎玉帛。盖圣人之孝也，通乎神明而光于四海，俾万世承休而无斁者也。于是缙绅先生，缁黄耋艾，尔称愿而言曰：盛乎哉，兹世也！我宣祖养时晦以开远祥，艺祖膺历数而集大命。功衍于太宗，化隆于章圣。传次仁、英，遂重熙而累盛。卓哉煌煌，烽㷁燎炀。极炽而昌，以至于我皇。协中建极，圣业以张。思爱忘劳，以增孝子之至；推功振耀，以发前人之光。故即位已来，十五年而治轶于成康。犹复慕虞舜夏禹之行以自勉，思文祖宁考之道以自强。所以内不亲佳艳妖冶之色，唯礼乐以诗书为之悦。外不恣俳谐优笑之乐，唯师臣贤辅与之处。宠微金穴，而东朝之养是隆；倖蔑铜山，而直道之人是与。简约器服，美黻冕与簠簋；屏斥濮，郑，订雅乐与《韶》舞。台观弗营而盛三雍，苑囿希幸而籍千亩。克己复礼，动不为身。然念嗣临万国，可不厚其本；富有四海，不以俭其亲？广宗庙所以教人尊其上，严祖祢所以笃民兴于仁。若然，则虽欲土木无遗巧，众不厌其侈；郡国无馀力，下不患乎贫。况是殿也，制不踰古，役不加民。宜其有司奔走以将顺，天下鼓舞以欢欣。戴白之老爱惜朝夕，冀睹其盛礼；怀铅之士称道功德，不愧于斯文。